Yona 2
Yona olego lega me pwoc bot Rwot
1Yona olego Rwot Lubaŋane ki ii rec 2kun wacci,
“Ceŋ akok bot Rwot i canna, ci en ogamo doga;
ceŋ akok ki i i lyel, ci iwinyo dwana.
3“Pien onoŋo ibola ka matut,
i cwiny dye nam,
pii ma mol oruma woko dyere;
tagge me pii ki correne,
omol okato ki i wiya.
4Ka dok awacci, ‘Giryema woko ki i nyimi;
abineno dok ot meri maleŋ niŋniŋ?’
5“Pii omwonya woko,
kut matut oruma dyere;
tiro okadde woko i wiya;
6kun alwiny piny i te godi.
Alor acito piny wa i lobo ca,
giloro dogganne i wi ya woko matwal.
Kadi bed kumeno idwoko kwona nia ki i bur,
in Rwot Lubaŋana.
7Ka tipo koma ool woko ci doŋ apo i kom Rwot;
ki legana owinnye boti i ot meri maleŋ.
8Jo ma giworo cal jogi mamwa-ni gibalo mar me ada.
9Ento an abimiyi gitum mera ki dwan me pwoc;
gin ma doŋ atyeko kwoŋo pire bene abicobo.
Lar tye bot Rwot.”
10Rwot oloko ki rec, ci rec oŋoko Yona woko i wi tera.